C 160/20
SK
Úradný vestník Európskej únie
13.4.2022
Závery Rady o posilnení medzikultúrnych výmen prostredníctvom mobility umelcov a kultúrnych a kreatívnych pracovníkov a prostredníctvom viacjazyčnosti v digitálnom veku (2022/C 160/07)
RADA EURÓPSKEJ ÚNIE,
S OHĽADOM NA TO, ŽE
1.
Kultúrna a jazyková rozmanitosť je neodmysliteľnou súčasťou Európskej únie a jej základných hodnôt.
Prispieva k rozvoju tvorivosti, tvorivej slobode, kultúrnym výmenám, ako aj rozmanitosti a kvalite kultúrnej a umeleckej ponuky pre všetkých Európanov.
Podporuje vzájomné porozumenie a úctu vo vzťahu ku kultúram a jazykom a je spoločným dedičstvom, bohatstvom, silou a príznačným aspektom vzťahov v rámci Európy a vo vzťahu k zvyšnému svetu;
2.
Je nevyhnutné podporovať mobilitu a výmeny medzi európskymi umelcami, kultúrnymi organizáciami a kultúrnymi a kreatívnymi pracovníkmi na vnútroštátnej, ako aj na európskej úrovni, ako je to zakotvené v programe Kreatívna Európa, a to najmä na pozadí krízy spôsobenej pandémiou COVID-19.
Je tiež nevyhnutné podporovať prístup ku kultúre a šírenie kultúrnych diel v Európe, a obohatiť tak náš život z individuálneho, ako aj kolektívneho hľadiska;
3.
Mala by sa uľahčiť nielen mobilita umelcov a kultúrnych a kreatívnych pracovníkov medzi európskymi kultúrnymi organizáciami, ale tiež mobilita jednotlivých umelcov a profesionálov, akú od roku 2018 umožňujú pilotné projekty i-Portunus.
Takáto mobilita im totiž umožňuje spolupracovať a spolutvoriť, nadväzovať kontakty, nadobúdať nové kompetencie, zručnosti a techniky, hľadať inšpiráciu, oslovovať nové publikum a nové trhy a získať prístup k novým kariérnym príležitostiam;
4.
Na mobilitu umelcov a kultúrnych a kreatívnych pracovníkov sa môžu využívať možnosti, ako sú pobytové programy, ako aj európske siete inštitúcií alebo festivaly.
Možno ju uľahčiť najmä prostredníctvom komplexných, presných a viacjazyčných informácií o existujúcich programoch mobility, dostupnej pomoci a programoch, ktoré zohľadňujú celkový kontext mobility;
5.
Európske programy mobility prispievajú k nadväzovaniu a upevňovaniu partnerstiev, ktoré sú predpokladom pri podávaní žiadostí o financovanie projektov spolupráce v rámci programu Kreatívna Európa;
6.
Ambiciózna politika kultúrnej a jazykovej rozmanitosti by mala v plnej miere zohľadňovať otázky udržateľnosti a čerpať z technologických inovácií, a to aj v digitálnej oblasti;
7.
Viacjazyčnosť (multilingvizmus, po anglicky „multilingualism“) (1) podporuje kultúrnu rozmanitosť a tvorivosť, a to aj v oblasti audiovizuálneho, mediálneho a digitálneho obsahu, a umožňuje širší prístup k rôznym kultúrnym koncepciám, dielam, poznatkom a myšlienkam.
Jazyková kompetencia (plurilingvizmus, po anglicky „plurilingualism“) (2)) je v globalizovanom kontexte dôležitým kapitálom a prispieva k profesijnej mobilite a výmenám v kultúrnych a kreatívnych odvetviach;
8.
Profesionálni prekladatelia, tlmočníci a jazykoví pedagógovia zohrávajú významnú rolu pri šírení umeleckých diel, poznatkov a myšlienok, a to najmä v prípade menej rozšírených európskych jazykov, čím každodenne podporujú európsku kultúrnu rozmanitosť;
9.
Viacjazyčnosť a komunikáciu medzi jazykmi môžu podporiť jazykové a sémantické webové technológie, ktoré tiež pomáhajú pri učení sa a výučbe jazykov, podporujú jazykové povedomie a ponúkajú profesionálnym prekladateľom užitočné nástroje, pričom treba mať na pamäti, že ľudský preklad nedokážu celkom nahradiť, a preto je potrebné ich výstupy v záujme správnosti stále pozorne kontrolovať a upravovať;
(1) Definuje sa ako prítomnosť alebo koexistencia niekoľkých jazykov v danej spoločnosti, na danom území alebo v danom médiu.
(2) Definuje sa ako schopnosť jednotlivca používať viacero jazykov.